Gedagte vir die dag: Lewe dankbaar-gelukkigFoto: pixabay.com Sing uit julle hart uit, want met hierdie geestelike liedere sê julle ook vir God dankie. (Kolossense 3:16) Die wêreldse druk, mense of omstandighede het ’n manier om ons dankbaarheid en ons blydskap by ons te steel. Jy kan egter weier om dit af te staan deur – ongeag alles en almal – deurentyd met ’n hart vol eer en dankbaarheid teenoor jou God te leef. Ja, wanneer ons dit kan regkry om ons Vader onder alle omstandighede te dank en loof, kom bly daar ’n stuk hemelse vrede in ons wat niks of niemand van ons af kan wegneem nie. Ek hoop dat jy in hierdie dae die tyd sal vind (of máák) om jou jaar se dankbaarheidslysie te maak: ’n Lysie van al die dinge waarvoor jy jou Vader kan dank. ’n Stilword-tyd waarin jy toelaat dat sy Gees jou opnuut herinner aan sy ongelooflike genade, sy onbeskryflike liefde en die vele maniere hoe Hy jou met sy seën bederf. Dan sal jy ’n diep gevoel van ewige vreugde ervaar. Thomas Mertin het gesê: Hoe gelukkig ’n persoon is, hang af van die graad van sy dankbaarheid. Hoe gelukkig is jy? Redder-God, my hart kniel in dankbaarheidslof voor U.